CELEX: 32012D0722
Language: sk
Date: 2012-11-23 00:00:00
Title: Vykonávacie rozhodnutie Komisie z  23. novembra 2012 o uznaní systému rozhovorov o udržateľnej produkcii palmového oleja v kontexte smernice o energii z obnoviteľných zdrojov na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES

24.11.2012   
            
            
               SK
            
            
               Úradný vestník Európskej únie
            
            
               L 326/53
            
         VYKONÁVACIE ROZHODNUTIE KOMISIE
   z 23. novembra 2012
   o uznaní systému „rozhovorov o udržateľnej produkcii palmového oleja v kontexte smernice o energii z obnoviteľných zdrojov“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
   (2012/722/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej článok 18 ods. 6,
   so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív (2), zmenenú a doplnenú smernicou 2009/30/ES (3), a najmä na jej článok 7c ods. 6,
   po konzultácii s poradným výborom zriadeným podľa článku 25 ods. 2 smernice 2009/28/ES,
   keďže:
   
               (1)
            
            
               V smerniciach 98/70/ES a 2009/28/ES sa stanovujú kritériá udržateľnosti pre biopalivá. Ustanovenia článkov 7b, 7c a prílohy IV k smernici 98/70/ES sú podobné ustanoveniam článkov 17, 18 a prílohy V k smernici 2009/28/ES.
            
         
               (2)
            
            
               V prípadoch, keď sa biopalivá a biokvapaliny majú vziať do úvahy na účely uvedené v článku 17 ods. 1 písm. a), b) a c) smernice 2009/28/ES, členské štáty by mali od hospodárskych subjektov žiadať, aby preukázali, že biopalivá a biokvapaliny spĺňajú kritéria udržateľnosti stanovené v článku 17 ods. 2 až 5 smernice 2009/28/ES.
            
         
               (3)
            
            
               V odôvodnení 76 smernice 2009/28/ES sa uvádza, že by sa malo zabrániť zbytočnému zaťaženiu priemyslu, a dobrovoľné systémy môžu pomáhať pri dosahovaní efektívneho riešenia potreby preukázania súladu s týmito kritériami udržateľnosti.
            
         
               (4)
            
            
               Komisia môže rozhodnúť, že dobrovoľný vnútroštátny alebo medzinárodný systém preukazuje, že dodávky biopalív spĺňajú kritériá udržateľnosti stanovené v článku 17 ods. 3 až 5 smernice 2009/28/ES alebo že dobrovoľný vnútroštátny alebo medzinárodný systém merania úspory emisií skleníkových plynov obsahuje presné údaje na účely článku 17 ods. 2 tejto smernice.
            
         
               (5)
            
            
               Komisia môže takýto dobrovoľný systém uznať na obdobie piatich rokov.
            
         
               (6)
            
            
               Keď hospodársky subjekt poskytne dôkaz alebo údaje získané v súlade s dobrovoľným systémom, ktorý Komisia uznala, v rozsahu, ktorého sa týka rozhodnutie o tomto uznaní, členský štát by nemal od dodávateľa vyžadovať poskytovanie ďalších dôkazov súladu s kritériami udržateľnosti.
            
         
               (7)
            
            
               Systém „rozhovorov o udržateľnej produkcii palmového oleja v kontexte smernice o energii z obnoviteľných zdrojov“ (Roundtable on Sustainable Palm Oil RED) bol 10. februára 2012 predložený Komisii so žiadosťou o uznanie. Systém sa vzťahuje na výrobky z palmového oleja. Uznaný systém by sa mal sprístupniť prostredníctvom platformy transparentnosti zriadenej podľa smernice 2009/28/ES. Komisia by mala zohľadniť aspekty obchodnej citlivosti údajov a môže sa rozhodnúť, že systém zverejní len čiastočne.
            
         
               (8)
            
            
               Posúdením systému „rozhovorov o udržateľnej produkcii palmového oleja v kontexte smernice o energii z obnoviteľných zdrojov“ sa zistilo, že primerane spĺňa kritériá udržateľnosti uvedené v článku 7b ods. 3, 4 a 5 smernice 98/70/ES a v článku 17 ods. 3, 4 a 5 smernice 2009/28/ES a že uplatňuje metodiku spotrebiteľského reťazca v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
            
         
               (9)
            
            
               Vyhodnotením systému „rozhovorov o udržateľnej produkcii palmového oleja v kontexte smernice o energii z obnoviteľných zdrojov“ sa zistilo, že spĺňa adekvátne normy spoľahlivosti, transparentnosti a nezávislosti auditu a zároveň je v súlade s metodickými požiadavkami prílohy IV k smernici 98/70/ES a prílohy V k smernici 2009/28/ES.
            
         
               (10)
            
            
               Nijaké ďalšie prvky udržateľnosti, ktoré obsahuje systém „rozhovorov o udržateľnej produkcii palmového oleja v kontexte smernice o energii z obnoviteľných zdrojov“, neboli pri tomto rozhodnutí brané do úvahy. Tieto ďalšie prvky udržateľnosti nie sú povinné na preukázanie súladu s požiadavkami udržateľnosti stanovenými v smerniciach 98/70/ES a 2009/28/ES.
            
         
               (11)
            
            
               Systém „rozhovorov o udržateľnej produkcii palmového oleja v kontexte smernice o energii z obnoviteľných zdrojov“ bol posúdený podľa právnych predpisov platných v čase prijatia tohto vykonávajúceho rozhodnutia Komisie. V prípade významných zmien v právnom základe posúdi Komisia systém s cieľom stanoviť, či systém stále zodpovedajúcim spôsobom spĺňa kritéria udržateľnosti, vzhľadom na ktoré bol uznaný.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Výboru pre trvalú udržateľnosť biopalív a biokvapalín,
            
         PRIJALA TOTO ROZHODNUTIE:
   Článok 1
   Dobrovoľný systém „rozhovorov o udržateľnej produkcii palmového oleja v kontexte smernice o energii z obnoviteľných zdrojov“, ktorého sa týka žiadosť o uznanie predložená Komisii 10. februára 2012, preukazuje, že dodávky biopalív spĺňajú kritériá udržateľnosti stanovené v článku 17 ods. 3, 4 a 5 smernice 2009/28/ES a v článku 7b ods. 3, 4 a 5 smernice 98/70/ES. Tento systém obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
   Dobrovoľný systém „rozhovorov o udržateľnej produkcii palmového oleja v kontexte smernice o energii z obnoviteľných zdrojov“ možno použiť na preukázanie súladu s článkom 7c ods. 1 smernice 98/70/ES a článkom 18 ods. 1 smernice 2009/28/ES.
   Článok 2
   Rozhodnutie je platné počas piatich rokov od nadobudnutia jeho účinnosti. Ak systém po prijatí tohto rozhodnutia prejde obsahovými zmenami takého charakteru, že by mohli ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či systém aj naďalej primerane spĺňa kritériá udržateľnosti, vzhľadom na ktoré bol uznaný.
   Ak sa jasne preukáže, že v systéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu porušeniu týchto prvkov, Komisia môže toto rozhodnutie zrušiť.
   Článok 3
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 23. novembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 140, 5.6.2009, s. 16.
   
      (2)  Ú. v. ES L 350, 28.12.1998, s. 58.
   
      (3)  Ú. v. EÚ L 140, 5.6.2009, s. 88.